คัด 5 หุ้นน่าเก็บ-สตอรี่เด่น ลุ้นกำไรปี 64-66 โตเกิน 20%
“บล.เคทีบีเอสที” ประเมินตลาดหุ้นไทยใน 2-3 สัปดาห์ข้างหน้ามีโอกาสผ่าน 1,650 จุด ขึ้นสู่ระดับ 1,700 จุด พร้อมคัด 5 หุ้นมีโอกาสปรับตัวขึ้นต่อเนื่อง ชูแผนการเติบโตเด่น ลุ้นกำไรปี 64-66 พุ่งเกิน 20%
“บล.เคทีบีเอสที” คาดตลาดหุ้นไทย 2-3 สัปดาห์ข้างหน้ามีโอกาสผ่าน 1,650 จุด ขึ้นสู่ 1,700 จุด พร้อมคัด 5 หุ้นน่าเก็บ ลุ้นกำไรปี 64-66 โตเกิน 20%
14 ก.ย. 2564

บริษัทหลักทรัพย์เคทีบีเอสที จำกัด (มหาชน) หรือ KTBST ระบุในบทวิเคราะห์ (7 ก.ย.2564) ประเมินว่าตลาดหุ้นไทยใน 2-3 สัปดาห์ข้างหน้ามีโอกาสผ่าน 1,650 จุด ขึ้นสู่ระดับ 1,700 จุด แน่นอนว่าหุ้นส่วนใหญ่ปรับตัวขึ้นมาค่อนข้างมาก จากจุดนี้จะมีหุ้นที่เริ่มหยุดพัก แต่ก็จะมีหุ้นบางตัวที่ไปต่อได้ด้วยปัจจัยสนับสนุนที่แข็งแกร่ง ดังนั้น KTBST จึงหยิบประเด็นหุ้นที่มีอัตราการเติบโตของกำไรสูงโดยตั้งเกณฑ์ของ CAGR กำไรปี 2564-2566 มากกว่า 20% ดังนี้

บริษัท ซิงเกอร์ประเทศไทย จำกัด (มหาชน) หรือ SINGER ราคาเป้าหมายกลยุทธ์ 50 บาท โดยตั้งเป้าขยายสินเชื่อ 2-3 เท่า หรือประมาณ 2-3 หมื่ล้านบาทภายใน 3 ปี พร้อมขยายสาขา 7,000 แห่งภายใน 3-5 ปี ซึ่ง KTBST ปรับประมาณการกำไรปี 2564-2565 ขึ้น 3% และ 18% ตามลำดับ สะท้อนฐานทุนที่เพิ่มขึ้น โดยคาดการ Synergy กับกลุ่ม BTS ช่วยเพิ่มช่องทางในการขายและลดต้นทุน
บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ราคาเป้าหมายกลยุทธ์ 48 บาท โดยกำไรจะเพิ่มขึ้นอย่างมีนัยสำคัญหลังซื้อ INTUCH เข้ามา พร้อมกับได้ธุรกิจเทเลคอมเบอร์ 1 ในมือ ส่วน Active ในด้านการลงทุน เตรียมลงทุนเพิ่มในโครงการใหม่ทั้งไทยและต่างประเทศกว่า 2.5 GW ส่วนโรงไฟฟ้า IP เตรียม COD ตาม Pipeline เพียบอนาคตสดใส
บริษัท ลีโอ โกลบอล โลจิสติกส์ จำกัด (มหาชน) หรือ LEO ราคาเป้าหมายกลยุทธ์ 14 บาท คาดกำไรโตเมื่อเทียบจากช่วงครึ่งปีก่อนหน้า จากค่าระวางที่ทรงตัวในระดับสูงและเข้าสู่ช่วงไฮซีซั่น เริ่มรับรู้รายได้จาก China Post ปิดดีล MOU กับ ไปรษณีย์ไทย และอยู่ระหว่างเจรจากับพันธมิตรเพื่อ M&amp;A ภายในปี 2564 นอกจากนี้ยังมีความสามารถในการจัดหาตู้คอนเทนเนอร์แม้ในภาวะที่ตู้ ขาดแคลนมีความสัมพันธ์ที่ดีกับพันธมิตร
บริษัท เอเชียซอฟท์ คอร์ปอเรชั่น จำกัด (มหาชน) หรือ AS ราคาเป้าหมายกลยุทธ์ 21 บาท ทยอยปล่อยเกมใหม่ทั้งมือถือและพีซีคัดสรรมาแล้วจากฐานแฟนเกมที่สูง ตั้งเป้าเพิ่มสัดส่วนรายได้จากเกมมือถือเป็น 30% ของรายได้รวมในปี 2564, โดยเกมมือถือโตและคืนทุนเร็ว พร้อมลงทุนที่เวียดนาม รอแค่การคลาย Lockdown ประเมินฐานแฟนเกมหนาแน่น
บริษัท เอเซียเสริมกิจลีสซิ่ง จำกัด (มหาชน) หรือ ASK ราคาเป้าหมายกลยุทธ์ 42.50 บาท พร้อมขยายสินเชื่อหลังการเพิ่มทุน เป้าหมายรายได้โต 15% เมื่อเทียบจากปีก่อน ไม่ยากเย็น คาดสินเชื่อรถบรรทุกทั้งมือ 1 และมือ 2 เติบโตตามการฟื้นตัวของเศรษฐกิจและอุตสาหกรรมโลจิสติกส์ที่เติบโตสูง ขณะที่ปัญหาขาดแคลนชิพมีผลกับรถบรรทุกน้อย ยอดขายรถบรรทุกมือหนึ่ง 7 เดือน โต 46% เมื่อเทียบจากปีก่อน และยอดโอนกรรมสิทธิ์รถบรรทุกมือสอง 7 เดือน เติบโต 4% เมื่อเทียบจากปีก่อน แนวโน้มกำไรปี 2563-2566 เติบโตสูง (CAGR 25%) จ่ายปันผลสม่ำเสมอและมากกว่า 4% ต่อปี